tartuNLP/wikipedia-smugri-20251201 huggingface dataset:
Cirkliškise mõis

Cirkliškise mõis (leedu "Cirkliškio dvaras") on endine mõis Leedus Švenčionyse rajoonis Cirkliškise vallas Cirkliškise külas. 
Mõis oli algselt Leedu suurvürstide valdus. XV sajandil läks see Goštautaste valdusse. Selle liini esindaja Stanislovas Goštautas abiellus Barbara Radziwiłłównaga, tema surma järel läks mõis Radziwillide valdusse.
XVIII sajandi teisel poolel läks mõis Mostovskaste valdusse. Jaanuariülestõusu järel küüditati Vladislovo Mastovskis Tobolski kubermangu, kus ta suri, mõisa päris tema tütar. See abiellus Janusz Radziwiłłiga. 1900. aastal kuulus mõisale 4363 tiinu maad. 
Kuna mõisnikud veetis suurema osa ajast Prantsusmaal, müüdi mõis 1905. aastal Romuald Chaleckile. Tolle abikaasa Wanda ja tütred Maria Brynk ning Zofia Burczak-Abramowicz olid Teise maailmasõja eel mõisa viimased omanikud.
Mõisakompleks on muinsuskaitse all. Osa hooneid (kaks varasemat häärberit, lehmalaut, tall, kaks majandushoonet ja Mastovskiste perekonnakabel-mausoleum) on hävinud.
Ühe versiooni kohaselt lasi häärberi rajada Juozas Mastovskis arhitekt Laurynas Gucevičiuse projekti järgi. Selle versiooni kohaselt renoveeriti hoonet aastail 1820–1823. Säilinud dokumentide põhjal valmis hoone aga aastail 1823–1880 Viinist pärit arhitekti projekti põhjal. Nõukogude perioodil rajati mõisa põllumajandustehnikum, tänapäeval asuvad seal vallamaja ja Švenčionysi kutsehariduskeskus.
Hoone on kahekorruseline, selle loodefassaadil on kuue dooria samba ja parapetiga portikus, kagus aga nelja pilastriga risaliit, mida ehib kolmnurkne frontoon. Selle ees on maakividest terrass. Esimest korrust ja keldrikorrust läbib koridor. Algselt olid need kujundatud anfilaadina, ent nõukogude perioodil ehitati need ümber. Siseruumides on algne interjöör säilinud osaliselt.
Mõisakompleksist on säilinud veel XIX sajandil rajatud ümmargune tornikesega jääkelder, maakividest, ent betoonpõrandaga laohoone, kontorihoone ja sepikoda.
Park on samuti rajatud XIX sajandi esimesel poolel. Häärberi juures asub ellipsikujuline parter. Ühe raja ääres on säilinud kividest pink. Keskse osa moodustab pärnadest ja vahtratest kaherealine allee. Pargis on veel teine tammedest ja vahtratest allee. Kaugemas osas läheb park üle parkmetsaks. Pargis asub looduslik väike järveke, sealsed väikesed kanalid on hooldamata. Pargi territooriumile jääb ka Cirkliskise linnamägi. Pargi pindala on 35 hektarit, linnamäe juurde viib pargi puid tutvustav õpperada.
Ostrężnica

Ostrężnica on küla Poolas Väike-Poola vojevoodkonnas Krakówi maakonnas Krzeszowice vallas. Ostrężnica asub Krzeszowicest umbes 7,5 km loodes ja Krakówi kesklinnast ligikaudu 30 km lääneloodes.
Saamata jäänud tulu

Saamata jäänud tulu (ladina keeles "lucrum cessans") on kasu, mida isik oleks võinud saada, kui talle ei oleks õigusvastaselt kahju tekitatud. Saamata jäänud tulu on ka see, kui kaotatakse võimalus saada kasu. Kahju väljendub niisiis isiku vara oodatust väiksemas suurenemises. Saamata jäänud tulu on sätestatud võlaõigusseaduse § 128 lõikes 4. Saamata jäänud tulu ja otsene varaline kahju moodustavad koos varalise kahju.
Saamata jäänud tulu liigid.
Saamata jäänud tulu võib olla kahjustatud isiku saamata jäänud töötasu ja teised potentsiaalsed sissetulekud. Saamata jäänud tulu alla läheb muu hulgas rikkumise tõttu saamata jäänud ettevõtlustulu, toodangu edasimüügist saamata jäänud tulu ja kahjustatud või hävinenud asja hinnatõusust saamata jäänud tulu. 
Hüvitada tuleb:
Mõlemal juhul hüvitatakse kahju diferentsihüpoteesi abil. 
Saamata jäänud tulu võib seisneda ka tulu saamise võimaluse kaotuses. Näiteks on Riigikohus lugenud saamata jäänud tuluks olukorra, kus on kaotatud maa ostueesõigusega erastamise võimalus. 
Saamata jäänud tulu tõendamine.
Saamata jäänud tulu on tulevikus tekkiv kahju ehk oletuslik tulu, mistõttu on selle konkreetset ulatust sageli keeruline tõendada. Saamata jäänud tulu nõude korral tuleb esmalt vaadata tõenäosust, millega ja mis suuruses oleks kahjustatud pool tulu saanud, kui võlgnik poleks kohustusi rikkunud. Hinnata tuleb ka kahjustatud isiku eelnevaid investeeringuid, enne rikkumist lepingu alusel teenitud kasu ning kasu, mis on saadud teiste sarnaste tehingute tegemisel. Riigikohus on oma otsustes selgelt rõhutanud, et saamata jäänud tulu nõude rahuldamiseks peab kannatanud poolel olema kindel kavatsus ning ka võimalus tulu teenida. Kahjuhüvitist ei saa aga välja mõistmata jätta pelgalt seetõttu, et saamata jäänud tulu suurust on keeruline või võimatu kindlaks teha. 
Kahjustatud isik peab tõendama üksnes neid asjaolusid, millest võib nähtuda tulu saamise tõenäosus. Kahju tekitaja peab aga nõude ümberlükkamiseks suutma tõestada, et teatud põhjustel poleks ikkagi kannatanud pool seda tulu teeninud. Saamata jäänud tulu suuruse kindlaks tegemiseks tuleb kannatanu võimalikust tulust maha arvestada kulutused, mis olid vajalikud tulu teenimiseks. Samuti peab lepingulise nõude korral arvestama kahju ettenähtavuse reegli piirangutega. 
Seos teiste õiguskaitsevahenditega.
Saamata jäänud tulu hüvitamine on tihti kas lepingu või seaduse tõttu piiratud. Praktikas on suhteliselt tavalised kokkulepped, millega välistatakse vastutus saamata jäänud tulu eest või piiratakse vastutust otsese varalise kahjuga või lepingu objektile tekkinud kahjuga või maksimaalse rahasummaga. 
Saamata jäänud tulu hüvitamise nõue ei ole sama, mis otsene varaline kahju. Järelikult on kahju saajal võimalus ühes menetluses nõuda otsese varalise kahju ning teises menetluses saamata jäänud tulu hüvitamist. 
Saamata jäänud tulu saab kasutada ka koos hinna alandamise nõudega. Näiteks juhul, kui isik ostab midagi, mis ei vasta lepingutingimustele, ning seetõttu väheneb ka ta tootlikkus. Kõnealusel juhul on ostjal lisaks hinna alandamisele õigus nõuda saamata jäänud tulu aja eest, mil tootlikkus oli puuduse tõttu vähenenud.
Sihtmäärang

Sihtmäärang on korraldus, millega testaator (pärandaja) määrab oma testamendis pärandile sihtotstarbe ehk eesmärgi ja nimetab isiku, kes pärandit või osa sellest määratud otstarbel peab valitsema (sihtmäärangutäitja).
Sihtmäärang kohustab pärijat või annakusaajat kasutama pärandatud vara või annakut (teatud varalist hüve: asja, rahasummat, õigust, nõuet, kohustusest vabastamist või muud üleantavat hüve) kindlal sihtotstarbel. Pärandaja korraldusi (näiteks annakuid ja sihtmääranguid) peab täitma üksnes pärandvara arvel. Sihtmäärang võib olla pärimislepingu lepinguline element (siduva toimega korraldused), mida hiljem ühepoolselt ei saa muuta. Eestis puuduvad asjakohased kohtukaasused sihtmäärangu kohta.
Sihtmäärangu täitja.
Sihtmäärangu täitjal on sihtmäärangu täitmiseks määratud vara suhtes testamenditäitja (viimse tahte elluviija) õigused ja kohustused. Kohus võib määrata sihtmäärangu täitmata jätmisel huvitatud isiku avalduse alusel selle täitmiseks hooldaja. Kui sihtmäärang näeb ette sihtasutuse loomist, siis on hooldaja kohuseks on ka vastava sihtasutuse registreerimine ning juhtorganite loomine. Sihtmäärangu täitjaks võib olla olemasolev õigus- ja teovõimeline füüsiline või juriidiline isik või määrangu alusel loodav juriidiline isik (näiteks sihtasutus). Sihtmäärangu täitja kohustus on pärandaja tahte võimalikult täpne ellu viimine. Ta ei ole pärandvara omanik, vaid selle valitseja. Sihtmäärangu täitjalt saab nõuda kohustuste täitmist alles alates ülesande vastuvõtmisest. Ülesande vastuvõtmine on vabatahtlik, sellest hiljem loobumine on võimalik ainult mõjuval põhjusel. Vastuvõtmiseks ja loobumiseks tuleb teha notarile avaldus.
Kohustuste täitmise järjekorras on sihtmäärang kolmandas järjekorras ehk eelnevalt täidetakse pärandi arvel järgmisi kohustusi: 
Näited.
Näidetes toodud juhtudel ei ole pärijatel varale õigusi ning see läheb sihtmäärangu täitja käsutusse. Tõrgete tekkel võidakse asjast huvitatud isiku taotlusel määrata sihtmäärangu täitmiseks hooldaja.
Sergei Merkurov

Sergei Dmitrijevitš Merkurov (; 7. november (vkj 26. oktoober) 1881 Alekhsandrapol, Jerevani kubermang, Venemaa Keisririik – 8. juuni 1952 Moskva) oli kreeka-armeenia päritolu Nõukogude Liidu skulptor. Ta oli NSV Liidu Kunstide Akadeemia akadeemik (1947) ja aastatel 1944–1949 A. Puškini nimelise Kujutava Kunsti Muuseumi direktor. Merkurovit peeti suurimaks surimaskide meistriks NSV Liidus. Ta oli kolme suurima Jossif Stalini monumendi skulptor NSV Liidus. Esimene neist paiknes Jerevanis (kõrgus koos alusega 49 meetrit), teine Rahvamajanduse saavutuste näitusel Moskvas, kolmas Dubnas Moskva-nimelise kanali alguse juures. Viimatimainitu kõrval, teisel pool kanalit on siiani säilinud 37 meetri kõrgune V. I. Lenini monument, mille autor on samuti Merkurov.
Elulugu.
Sergei Merkurov sündis Alekhsandrapolis (tänapäeval Gyumri, Armeenia). Pärast poliitilist skandaali lahkus ta Kiievi Polütehnilisest Instituudist ja kolis Šveitsi, kus jätkas haridusteed Zürichi Ülikooli filosoofiateaduskonnas. Samaaegselt hakkas ta skulptor Adolf Meyeri õpilaseks. Šveitsis kohtus Merkurov Vladimir Leniniga ja käis kuulamas tema kõnesid. Aastatel 1902–1905 õppis Saksamaal Müncheni kunstikolledžis professor Wilhelm von Rümanni juures. 1905–1907 elas ja töötas Pariisis, kus sai mõjutusi Auguste Rodini töödest.
Merkurov naasis Venemaale 1907. aastal, kui Armeenia apostliku kirikupead kutsusid teda valmistama lahkunud patriarh Mkrtich Khrimiani surimaski. See oli Merkurovil esimene selletaoline.
Merkurov on muuhulgas võtnud ka Lev Tolstoi, Vladimir Lenini, Nadežda Krupskaja, Maksim Gorki, Vladimir Majakovski, Aleksei Tolstoi, Mihhail Bulgakovi, Feliks Dzeržinski, Mihhail Frunze, Clara Zetkini ja Sergei Eisensteini surimaskid.
A. Puškini nimeline Kujutava Kunsti Muuseumi direktorina päästis Merkurov Katariina Suure monumendi ja korraldas selle salajase saatmise Jerevani, kus see oli varjul kuni naasmiseni Venemaale 2006. aastal.
Merkurov on maetud Novodevitšje kalmistule Moskvas.
1984. aastal avati Gyumris skulptori perele kuulunud majas Merkurovi muuseum, kus on välja pandud 59 kuulsa inimese surimaskid, sealhulgas ka ainus algupärane V. I. Lenini surimask.
Prak Sokhonn

Prak Sokhonn (khmeeri keeles ប្រាក់ សុខុន; sündinud 3. mail 1954 Phnom Penhis) on Kambodža poliitik.
Aastatel 1972–1975 õppis ta Phnom Penhis õigusteadust. Prak Sokhonn asus Kambodža armee teenistusse 1979. aastal. 1979–1986 töötas ta Kambodža armee ajalehes ajakirjanikuna. 1986–1992 oli ta sama ajalehe asetoimetaja. 1989. omandas ta diplomi Ajakirjanike Õppe Rahvusvahelises Instituudis Budapestis. 1993. aastal töötas ta Kambodža armee infoteenistuse ülemana ja armee pressiesindajana. 1993. aastal omandas ta diplomi Rahvusvahelises Avaliku Halduse Instituudis Pariisis. 1993–1998 töötas ta Kambodža peaministri nõunikuna. 1999. aastal oli ta Kambodža suursaadik Prantsusmaal, Belgias, Hollandis, Austrias, Taanis, Rootsis, Soomes, Euroopa Liidus ja Ühinenud Rahvaste Organisatsiooni juures Genfis. 2001. aastal omandas ta diplomi Diplomaatiliste ja Strateegiliste Uuringute Keskuses Pariisis. 2003–2013 töötas ta peaministri nõunikuna, Kambodža Ministrite Nõukogu büroo riigisekretärina ja ministrina peaministri käsutuses. 2013. aasta septembrist kuni 2016. aasta aprillini oli ta Kambodža posti- ja telekommunikatsiooni minister. Alates 2016. aasta aprillist kuni 2023. aasta augustini oli ta Kambodža välisasjade ja rahvusvahelise koostöö minister. 2018. aasta septembrist kuni 2023. aasta augustini oli ta ka Kambodža asepeaminister.
Kommertspant

Kommertspant on pandi liik, mida võib äriregistrisse kantud ettevõtja seada, ilma et ta annaks üle panditava vara valduse. Nõude olemasolu ei ole kommertspandi kasutamise eelduseks ja kommertspant ei aegu nõude lõppemisega. Kommertspandi võib seada välismaa äriühingu Eesti filiaali vallasvarale. Kommertspandi leping peab olema notariaalselt tõestatud.
Ajalugu.
Esimest korda Eesti õiguses reguleeriti kommertspanti 1. detsembril 1993 jõustunud asjaõigusseaduse §-des 309–312. Asjaõigusest eraldiseisev kommertspandiseadus võeti vastu 5. mail 1996 ning see jõustus 1. jaanuaril 1997. 
Kommertspandi iseloom.
Ulatus.
Kommertspandiks võib anda igasuguse vara (v.a allpool mainitud erandid), mis kuulub ettevõtjale pandikande tegemise ajal, samuti varal mille ettevõtja omandab pärast pandikande tegemist. See tähendab, et kommertspandi puhul ei anta konkreetset asja nõude tagatiseks, vaid antakse asjade kogum.
See on ka kommertspandi erinevus teistest Eesti õiguses tuntud pandiliikidest – kommertspant ei järgi asjaõigusele omast spetsialiteedipõhimõtet, mille alusel saab koormata ainult konkreetseid asju ja õigusi, mitte asjade kogumit. Näiteks kui ettevõtja ostab kinnisasja (korteri, maja, äripinna vms) laenuga, tahab laenuandja laenule tagatist ja üldjuhul seatakse tagatiseks see konkreetne kinnisasi. Kommertspandi puhu aga ei määrata tagatiseks seda konkreetset kinnisasja vaid ettevõtja kõik kinnisvarad.
Piirangud.
Kommertspandiks ei saa seada igasugust vara. Kommertspant ei ulatu: 
Näiteks ei saa seada kommertspanti korterile, millele on seatud hüpoteek, ja lapsetoetusele.
Kasutamine.
Kommertspanti saab realiseerida üksnes sundtäitmise või pankroti korral. Kuna kommertspandile ei kehti asjaõigusele omane spetsialiteedipõhimõtete (st kommertspant ulatub kogu koormatavale varale, mitte konkreetsele varale), siis seda saab kasutada alles tagatisjuhtumi korral ehk pandi realiseerimisel. 
Kommertspandi probleem.
Kommertspandi suurim probleem on selle kasutamine. Eesti Riigikohus on otsustanud, et kommertspanti ei ole lubatud kohe sundtäitmisele määrata kahel põhjusel: 
Nende kahe põhjuse tõttu ei ole võimalik kommertspandilepinguga tagatud nõuet maksma panna otse kohtutäituri poole pöördudes. Vajalik on läbida kohtuprotsess, kus kohus otsustab kommertspandiga seotud vara ning selle välja nõudmise õigsuse.
Kriminaalpreventsioon

Kriminaalpreventsioon ehk kuriteoennetus (inglise keeles "crime prevention") on mis tahes tegevus, mille eesmärk on vähendada või ennetada kuritegevust.
Riik on avaliku korra tagamise poliitika elluviija. Eestis koordineeriib süütegude ennetamist ja seab kriminaalpoliitika eesmärke selleks loodud süteoennetuse nõukogu, mille asjaajamist korraldab Justiitsministeerium.
Kriminaalpreventsiooni liigid.
Levinud on kolmikliigendus, mis jagab kriminaalpreventisooni liikideks, sõltuvalt sellest, kellele nad on suunatud. Esmatasandi preventsiooni moodustavad mõjutusvahendid, mis on suunatud tervele ühiskonnale ja asjaoludele, mis võivad põhjustada kuritegelikku tegevust. Teise tasandi ennetustegevus on suunatud isikutele ja grupidele, kelle käitumine võib kõige tõenäolisemalt kriminaalseks muutuda. Kolmanda tasandi preventsiooniga püütakse kuriteo toimepannud isikuid taaslülitada seaduskuulekate inimeste keskkonda.
Kriminaalpreventsiooni vahendid.
Riigi kriminaalpoliitika esmane eesmärk on korduvkuritegevuse ja alaealiste kuritegevuse ennetamine. Suuremat tähelepanu pööratakse ka organiseeritud kuritegevuse ennetamisele ning sellele reageerimisele.
Alaealiste kuritegevuse ennetamise peamised meetmed on järgmised:
Korduvkuritegevuse ennetamiseks on loodud:
Organiseeritud kuritegevuse vastases võitluses püütakse vähendada kuritegevusest saadavat tulu, selleks kasutades ja arendades rahvusvaheliste organisatsioonide instrumente.
Kriminogeensed faktorid.
Korduvkuritegevuse oluline ennetusmeede on riskihindamine, mille toel on võimalik välja selgitada kuritegeliku käitumise põhjused ja uue kuriteo toimepanemise tõenäosus.
Staatilised riskitegurid on näitajad, mis suurendavad riskikäitumise tõenäosust ja mida pole käitumise muutmisega võimalik vähendada. Need on näiteks sugu, sõltuvusainete tarvitamise kogemus või vanus esmakordse kuriteo toimepanemise ajal. Tänapäeval ollakse seisukohal, et dünaamiliste (muutustele avatud) riskitegurite mõjutamise kaudu võib ära hoida korduskuritegude toimepanemist. Neid riskitegureid vähendatakse haridusprogrammide, arstiabi, töö ja muude tegevuste kaudu.
Māra (budism)

Māra (sanskriti ja paali keeles "māra" 'surmaja, hävitaja'; tiibeti keeles "bdud"; hiina keeles 魔 "mo"; jaapani keeles "ma") on budistlikus mütoloogias deemon või jumalus, budistlikus kosmoloogias ihade valla valitseja.
Nimi Māra esineb budismi kõigi põhivoolude tekstides. Māra peamiseks funktsiooniks peetakse olendite, eriti bodhisattvate takistamist nende püüdlustes jõuda virgumisele. Budismi mütoloogias allub Mārale arvutu hulk kurje vaime ja jumalusi, kes personifitseerivad inimese meeleplekke (himu, viha, kõrkus jt). Māra tütred kehastavad seksuaalkirgi. Paljude budistlike legendide meelisteemaks on kirjeldused, kuidas Māra kiusas Šākjamunit, kui too oli bodhipuu all virgumas.
Traditsioonilises budismis võib eristada Māra mitmeid tüüpe:
Bruno Fornaroli

Bruno Fornaroli Mezza (sündinud 7. septembril 1987 Saltos) on Uruguay-Austraalia jalgpallur, kes mängib ründajana Austraalia kõrgliiga klubis Perth Glory ja Austraalia jalgpallikoondises.
Ta alustas klubikarjääri Uruguay suurklubis Nacional, mille põhimeeskonnas debüteeris ta 2006. aastal. Hooajal 2007–08 lõi ta Uruguay kõrgliigas 15 väravat.
2008. aasta liitus ta Itaalia kõrgliiga klubiga Sampdoria, kuid ei suutnud seal läbimurret teha. 2009. aastal mängis ta Sampdoriast laenul Argentina kõrgliiga klubis San Lorenzo, hooajal 2009–2010 Hispaania esiliiga klubis Recreativo de Huelva ja 2011. aastal taas Nacionalis, kellega tuli sel aastal Uruguay meistriks.
Hooajal 2012–2013 mängis Fornaroli Kreeka kõrgliiga klubis PAE Panathinaikόs. Seejärel kuulus ta aastatel 2014–2015 Uruguay kõrgliiga klubi Danubio ridadesse. Hooajal 2013–14 tuli ta Danubioga Uruguay meistriks.
2015. aasta augustis sõlmis ta lepingu Austraalia kõrgliiga klubis Melbourne City. Esimesel hooajal lõi ta liigas 25 väravat, millega oli liigas suurim väravakütt. Ta valiti sel hooajal liiga hooaja sümboolsesse koosseisu ja koos Aaron Mooyga Melbourne City hooaja parimaks mängijaks. 2016. aastal võitis ta klubiga Austraalia karika.
2019. aasta märtsis sõlmis ta kaheaastase lepingu Perth Gloryga.
Fornaroli kuulus Uruguay kuni 17-aastaste koondisse 2003. aastal Lõuna-Ameerika omavanuste meistrivõistlustel. 24. märtsil 2022 debüteeris ta 34-aastaselt Austraalia jalgpallikoondises MM-i valikmängus Jaapani vastu, saades 34-aastaselt Austraalia koondise vanimaks debütandiks.
Douglas Luiz

Douglas Luiz Soares de Paulo (tuntud kui Douglas Luiz; sündinud 9. mail 1998 Rio de Janeiros) on Brasiilia jalgpallur, kes mängib keskpoolkaitsjana Itaalia kõrgliiga klubis Torino Juventus ja Brasiilia jalgpallikoondises.
Ta alustas klubikarjääri Brasiilia klubis Vasco da Gama, mille põhimeeskonnas debüteeris ta 2016. aastal.
2017. aastal sõlmis ta lepingu Manchester Cityga. Aastatel 2017–2019 mängis ta Manchester Cityst laenul Hispaania kõrgliiga klubis Girona.
2019. aasta juulis liitus ta Aston Villaga. Sama aasta 17. augustil lõi ta mängus Bournemouthi vastu oma esimese värava Inglismaa kõrgliigas.
Suvel 2024 liitus ta 50 miljoni euro eest Juventusega.
Brasiilia jalgpallikoondises tegi Douglas Luiz debüüdi 19. novembril 2019 sõprusmängus Lõuna-Korea vastu.
Sergei Širokov

Sergei Sergejevitš Širokov (vene keeles Серге́й Серге́евич Широков; sündinud 10. märtsil 1986 Moskvas) on Venemaa jäähokimängija, kes mängib KHL-i klubis Moskva Spartak ründajana paremäärel.
Ta alustas klubikarjääri Moskva CSKA-s, mille meeskonnas debüteeris ta Venemaa kõrgliigas hooajal 2004–05. Alates järgmisest hooajast kuulus ta klubi põhikoosseisu.
2006. aastal valiti ta NHL-i "draft"is Vancouver Canucksi poolt 163. valikuna. Põhja-Ameerikas mängis ta aastatel 2009–2011 kaks hooaega, põhiliselt American Hockey League'i klubis Manitoba Moose. Aastatel 2010 ja 2011 valiti ta AHL-i tähtede mängule. NHL-is sai ta Canucksi meeskonnas väljakule kokku kaheksas mängus. Ainsa värava lõi ta NHL-is 18. jaanuaril 2011 mängus Colorado Avalanche'i vastu.
2011. aastal naasis Širokov Moskva CSKA-sse. 2013. aasta novembris siirdus ta Omski Avangardi. 2015. aasta detsembris liitus ta Peterburi SKA-ga, kellega võitis 2017. aastal Gagarini karika. Aastatel 2018–2020 mängis Širokov taas Avangardis.
2020. aasta mais liitus ta Spartakiga.
KHL-i tähtede mängul on Širokov osalenud aastatel 2012, 2013 ja 2019.
2018. aasta taliolümpiamängudel võitis Širokov Venemaa olümpiavõistkonnaga kuldmedali. Lisaks on ta Venemaa jäähokikoondise koosseisus tulnud aastatel 2012 ja 2014 maailmameistriks.
Rytro

Rytro on küla Poolas Väike-Poola vojevoodkonnas Nowy Sączi maakonnas, Rytro valla halduskeskus. Rytro asub Popradi jõe kaldal, Slovakkia piirist ligikaudu 8 km kaugusel, Nowy Sączist umbes 14 km lõunas.
Rytro on turismi- ja puhkekeskus. Seal asuvad Baniska metsareservaat (17, 7 ha) ja 14. sajandil ehitatud rüütlilossi varemed.
Karmo Kurvits

Karmo Kurvits (sündinud 1. märtsil 1986) on Eesti koolijuht.
Karmo Kurvits on lõpetanud Tartu Ülikooli ja saanud sotsiaalteaduste magistrikraadi. 
Aastatel 2014–2024 oli ta Võru Gümnaasiumi direktor. Varem on ta olnud Tartu Kunstigümnaasiumis ja Miina Härma Gümnaasiumis õppejuht. 2023–2024 oli ta ka Kammeri Kooli direktori kohusetäitja. Alates 2024. aasta septembrist kuni 2025. aasta veebruarini oli ta Kohtla-Järve Järve Kooli direktori kohusetäitja.
Eve Sooneste

Eve Sooneste (sündinud 11. märtsil 1975) on eesti tõlkija. 
Haridus ja töökäik.
Ta on lõpetanud 1993. aastal Tallinna 54. keskkooli ja 1999. aastal Tallinna Pedagoogikaülikooli eesti keele ja kirjanduse erialal. 
Aastatel 1997–2000 töötas mitmes ajakirjandusväljaandes (Harjumaa, Sõnumileht, Postimees jt) keeletoimetaja, uudistereporteri ja toimetajana. 
Alates 2000. aastast on ta vabakutseline tõlkija.
Eve Sooneste tõlgib saksa keelest eesti keelde ilukirjandust (sh lastekirjandust) ja aimekirjandust. 
Isiklikku.
Tema isa on tõlkija Ants Paikre ja abikaasa on tõlkija Allar Sooneste.
Eponž

Eponž (inglise keeles "pongee") on üldnimetus pehmetele, kergetele ja tihedatele labases siduses siidkangastele, mida toodeti Hiinas ja mis oli tähtis ekspordiartikkel; eponži kootakse tänapäevani paljudes tekstiilivabrikutes eriti Sichuani, Anhui, Zhejiangi ja Jiangsu provintsides.
Kangaid nimetatakse päritoluprovintsi järgi: honan, šantung, antung, ningai. Kangaste raskus varieerub 36–50 grammini ruutmeetri kohta. Kasutatakse pluuside õmblemiseks, voodriteks, aga ka vihmavarjukangana.
Ivan Alfjorov

Ivan Alfjorov (vene keeles Иван Прокопьевич Алфёров 22. märts 1897 Mõsovskaja Vologda kubermang – 12. august 1979 Moskva) oli Nõukogude Liidu väejuht, kindralleitnant.
Ta sündis aastal 1897 Mõsovskajas Vologda kubermangus (praeguse haldusjaotuse järele Kirovi oblasti Luza rajoonis) talupoja perekonnas. Ta alustas sõjaväeteenistust 1916. aastal 216. tagavarapolgus Kozlovis (praegu Mitšurinsk). Aastal 1917 lõpetas ta Moskva lipnike kooli. Pärast lipnike kooli lõpetamist teenis nooremohvitserina 8. Soome laskurkorpuses, mis sõdis Esimeses maailmasõjas 7. armee koosseisus edelarindel.
Otšakiv

Otšakiv (ukraina keeles Очаків) on linn Ukraina Mõkolajivi rajoonis Mõkolajivi oblastis.
Üldteave.
Linn asub Musta mere Dnepri-Bugi limaani ääres. Lähim suurem linn on Mõkolajiv.
Honan

Honan on Hiinas Honani provintsis toodetud kerge siidkangas, eponžidest kõige peenem. Honan on traditsiooniliselt kootud labases siduses ja koeks kasutati ebaühtlast kreemvalget metsikute siidiliblikate siidniiti. Honan on eponžidest ainuke, mida saab kergesti värvida ka taimsete värvainetega; ta värvub kergesti ja ühtlaselt. Kangas on mati pinnaga ja tugeva koestruktuuriga, sellest tehakse luksuslikke kardinaid, padjakatteid ja eriti lambivarjusid. Tänapäeval nimetatakse honaniks ka sarnase struktuuri ja välimusega tehiskiust kangaid.
Nikola Selaković

Nikola Selaković (serbia keeles Никола Селаковић; sündinud 30. aprillil 1983 Titovo Užices) on Serbia jurist ja poliitik.
Nikola Selaković on omandanud Belgradi ülikoolis bakalaureuse- ja magistrikraadi õigusteaduse alal. Doktoriõpinguid alustas ta samas ülikoolis 2010. aastal.
Alates 27. juulist 2012 kuni 27. aprillini 2014 oli ta Serbia justiits- ja avaliku halduse minister. Alates 27. aprillist 2014 kuni 11. augustini 2016 oli ta Serbia justiitsminister.
Alates 28. oktoobrist 2020 on ta Serbia välisminister.
Antung

Antung (inglise keeles "antung silk") on Hiinast Andongist pärit labases koes siidkangas, kootud puhastatud tussarsiidist. Kangas on tugev, pehme ja peen, kergete ebatasasustega koelõngades. Mõnikord kasutatakse antungis puuvillaga või tehiskiuga kokkukedratud siidi. Kangas on värvimata olekus soojatooniline beež, kuid on hästi värvitav. Antungi kasutatakse rõivakangana, voodrikangana, siidimaaliks ja sisustustekstiilides, näiteks padjakateteks ja lambivarjudeks.
Alexander Steffensmeier

Alexander Steffensmeier (sündinud 1977. aastal Lippstadtis) on saksa illustraator ja lastekirjanik. 
Ta õppis Fachhochschule Münsteris disaini õppesuunal illustratsiooni ning hakkas juba õpingute ajal raamatuid kirjutama ja illustreerima. Alates 2003 on ta vabakutseline illustraator ja kirjanik ning elab Münsteris. Tal on ilmunud üle 30 raamatu ja neid on tõlgitud rohkem kui 20 keelde. Samuti osaleb Steffensmeier lastele mõeldud haridusliku sisuga multimeediateoste loomises. Neis tutvustatakse heliloojaid (nt Ludwig van Beethoven), teadlasi (Galileo Galilei, Charles Darwin) jt. 
Eesti lugejatele on tuntuim tema lehm Liselotte sari, mille esimese raamatu ilmumisest Saksamaal möödub 2026. aastal 20 aastat. Liselotte raamatute põhjal tehtud multifilme on näidatud ka ETVs.
Nacer Chadli

Nacer Chadli (sündinud 2. augustil 1989 Liège'is) on Belgia jalgpallur, kes mängib ründava poolkaitsja või äärepoolkaitsjana Türgi kõrgliiga klubis İstanbul Başakşehir ja Belgia jalgpallikoondises.
Ta alustas klubikarjääri Hollandi klubis AGOVV Apeldoorn, mille koosseisus debüteeris ta Hollandi esiliigas hooajal 2007–08. Hooajal 2009–10 lõi ta Hollandi esiliigas 17 väravat. Seejärel siirdus ta Hollandi kõrgliiga klubisse Twente.
Aastatel 2013–2016 mängis Chadli Inglismaa kõrgliigas Tottenham Hotspuri ridades. Individuaalselt oli tema edukaim hooaeg 2014–15, kui ta lõi Inglismaa kõrgliigas 11 väravat.
2016. aasta augustis siirdus ta 13 miljoni naelsterlingi eest West Bromwich Albioni. Chadli sai sellega klubi suurimaks ostuks. Hooajal 2016–17 lõi ta liigas viis väravat. Järgmisel hooajal pääses ta Inglismaa kõrgliigas väljakule vaid viies mängus ja lõi ühe värava. Lisaks jäi West Bromwich Albion liigas viimaseks ja langes kõrgliigast välja.
2018. aasta augustis sõlmis Chadli kolmeaastase lepingu Prantsusmaa kõrgliiga klubiga Monaco. Hooajal 2019–20 mängis ta laenul Belgia kõrgliiga klubis Anderlecht.
2020. aasta septembris sõlmis ta kaheaastase lepingu İstanbul Başakşehiriga.
Tal on nii Belgia kui ka Maroko kodakondsus (tema isa on Maroko päritolu). 17. novembril 2010 debüteeris ta Maroko jalgpallikoondises. Seejärel otsus ta koondises esindama hakata hoopis Belgiat. Belgia koondises tegi ta debüüdi 9. veebruaril 2011 sõprusmängus Soome vastu. Koondisekarjääri esimese värava lõi ta sama aasta 29. märtsil EM-i valikmängus Aserbaidžaani vastu. Ta on kuulunud Belgia koondisse 2014. ja 2018. aasta maailmameistrivõistlustel ning 2021. aasta Euroopa meistrivõistlustel.
Hans Hateboer

Hans Hateboer (sündinud 9. jaanuaril 1994 Beertas) on Hollandi jalgpallur, kes mängib paremkaitsjana Itaalia kõrgliiga klubis Atalanta ja Hollandi jalgpallikoondises.
Ta alustas klubikarjääri Groningenis, mille koosseisus debüteeris ta Hollandi kõrgliigas hooajal 2013–14. 2015. aastal võitis ta Groningeniga Hollandi karika.
2017. aasta jaanuaris liitus ta Atalantaga.
Hollandi jalgpallikoondises tegi Hateboer debüüdi 23. märtsil 2018 sõprusmängus Inglismaa vastu.
Teenri tänav

Teenri tänav ("Dienerstraße", Лакейская ул.) oli tänav Tallinna vanalinnas Raekoja platsi juures.
1554.–1555. aastal ehitati Raekoja platsi loodenurka Tallinna uus vaekoda ja vaekoja hoone taha Kinga tänava ja Mündi tänava vahele tekkis kitsas Teenri tänav. Selle ääres elasid paljud rae palgal olevad ametimehed ja teenijad (pillimehed, raesõdurid jt). 18. sajandi lõpus ehitati tänava äärde ühekorruseline pritsikuur. Hiljem olid hoones kauplused. 
1918. aastal omandas riidekaupmees Ivan Jegorow kaks maja Pika, Mündi, Kinga ja Teenri tänava vahelises kvartalis ja järgnevalt laiendas ta oma valdusi peaaegu tervele kvartalile. Ta püstitas sellele moodsa hooneteansambli, kuhu kuulus ka Jegorovi maja (Raekoja plats 8).
Tänav kuulus Riigivolikogu 1. valimisringkonda, kust valiti Ado Anderkopp, Tallinna 6. linnajakku, Tallinna 2. jaoskonnakohtu jaoskonda ning Tallinna 1. jaoskonna kohtu-uurija jaoskonda. 
1944. aasta märtsipommitamises hävis Tallinna vaekoda ja selle põlenud müürid lammutati 1945. aasta. Siis kadus ka Teenri tänav.
Davy Klaassen

Davy Klaassen (sündinud 21. veebruaril 1993 Hilversumis) on Hollandi jalgpallur, kes mängib poolkaitsjana Itaalia kõrgliiga klubis Milano Inter ja Hollandi jalgpallikoondises.
Ta alustas oma klubikarjääri Amsterdami Ajaxis. Amsterdami Ajaxi noorteakadeemiaga liitus ta 2004. aastal. Hollandi kõrgliigas debüteeris ta Ajaxi meeskonnas 2011. aastal. Samal aastal valiti ta Ajaxi tulevikutalendiks. Ajaxi põhikoosseisu murdis ta hooajal 2013–14. Ta lõi sel hooajal Hollandi kõrgliigas 10 väravat. Samal hooajal valiti ta Ajaxi aasta talendikamaks mängijaks ja üldse kogu Hollandi jalgpalli aasta parimaks talendiks. Hooajal 2015–16 lõi ta Hollandi kõrgliigas 13 väravat ja hooajal 2016–17 14 väravat.
2017. aasta juunis sõlmis ta viieaastase lepingu Inglismaa kõrgliiga klubiga Everton. Hooajal 2017–18 pääses ta Evertoni meeskonnas väljakule vaid 16 mängus, sh seitsmes kõrgliiga mängus.
2018. aasta juulis siirdus ta Saksamaa kõrgliiga klubisse Bremeni Werder, kus mängis kaks hooaega. 2020. aasta oktoobris naasis Klaassen Ajaxi.
Suvel 2023 lõppes tema leping Ajaxiga ning ta liitus Milano Interiga.
Hollandi jalgpallikoondises tegi Klaassen debüüdi 5. märtsil 2014 sõprusmängus Prantsusmaa vastu. Koondisekarjääri esimese värava lõi ta 31. märtsil 2015 sõprusmängus Hispaania vastu.
Martin Hõbemägi

Martin Hõbemägi (sündinud 18. detsembril 1997 Tartus) on Eesti rendžumängija ja -õpetaja (rendžu 7. dan). 
Lõpetas 2017 Tallinna Reaalkooli, õppis 2018 Riias Stockholmi Kõrgemas Majanduskoolis ja 2019 alustas õpinguid Tartu Ülikooli majandusteaduskonnas.
2017. aastal alustas ta tööd mõttemängude õpetajana Eesti koolides ja institutsioonides, näiteks huvikeskus Kullo. 
Sportlaskarjäär.
Karjäär algas 2006 Tallinna huvikeskuses Kullo Ants Soosõrva käe all. Tulnud 2008 kuni 12-aastaste, 2014 ja 2016 kuni 23-aastaste ja 2018 kuni 25-aastaste vanuseklassis noorte maailmameistriks ning 2009 kuni 12-aastaste, 2013 kuni 18-aastaste ja 2015, 2019 kuni 23-aastaste vanuseklassis Euroopa meistriks. Võitnud lisaks noorte MM-il kuni 18-aastaste vanuseklassis ja 2019 kuni 23-aastaste vanuseklassis hõbeda ning täiskasvanute EM-il 2014 hõbeda. Kuulunud MM-il 2014 ja 2016 kulla võitnud Eesti koondisse, võites viimasel neist kõik oma mängud. Tulnud 2013 rendžus ja 2016 gomokus Eesti meistriks. 
Saanud gomokus 2010 EM-il hõbeda, kuni 23-aastaste vanuseklassis EM-il 2015 kulla ning MM-il 2016 kulla ja 2018 pronksi. Mõttespordi olümpia üldkokkuvõttes 2018 teine ja 2019 kolmas ning 2013 noorte mõttespordi olümpia võitja. Mänginud 2013 ja 2015 rendžu maailmameistrivõistluste finaalis, saades mõlemas 11. koha ja 2019 gomoku maailmameistrivõistluste finaalis, saades 6. koha. 
Boku maailmameister 2015, 2017, 2018 ja 2019. Eesti meister Katanis 2018 ja Eesti teine Carcassone'is 2018. 
Superfuti maailma edetabeli ülekaalukas liider ja mitmekordne Superfutmastersi võitja. Pokkeri amatöörsarja maailmameister 2015 ja kolmas 2014. Kamisado maailma teine 2014, Hare &amp; Tortois'i maailma teine 2018.
Duchesse

Duchesse ([düšess]; prantsuse keeles "satin duchesse" 'hertsoginna satään') on tihe raske läikiv atlass-siduses kangas. See on tiheda koega – kuni 180 lõnga sentimeetri kohta – lõimeatlass; varem kooti looduslikust siidist, tänapäeval sageli tehiskiust. Kasutatakse rõivakangana pidulike kleitide valmistamiseks.
Omadused.
"Duchesse" on pehme läikega. Kangas on satäänist raskem, selle raskus ja hea drapeeritavus tuleneb kanga tihedusest – varem kasutati "duchesse"'i kudumisel 8–12-niielist atlass-sidust, mistõttu kanga pind oli eriti sile ja pehme; tänapäeval kootakse "duchesse" tavalises viie niiega atlass-siduses ja kasutatakse tugevamaid koelõngu. Puhtast siidist "duchesse"'i kaal varieerub vahemikus 60–140 grammi ruutmeetri kohta, lõim on organsiinist (kahekordne peenike siidlõng, keerutatud nööritaoliselt) ja koelõng korrutatud kahest või enamast nullkeeruga filamentniidist. Erinevalt satäänist kasutatakse "duchesse"'i kudumisel eelkõige siidist, atsetaatsiidist või viskoossiidist filamentlõngu, mitte merseriseeritud niiti.
Näiteid.
Piltidel Aucklandi muuseumis asuv 1895. aastatest pärit viktoriaanlik kahest osast koosnev pulmakleit, mis on valmistatud suure niitearvuga "duchesse"'ist (selle materjal on kirjeldatud kui "cream "Duchess" satin with imit. pearl embroidery" 'kreemikas "duchesse" kunstpärlitest tikandiga').
Kanga nimetused "satään-duchesse", "duchesse-satään" ja "duchesse" esinevad Eesti 1930. aastate teise poole moesõnavaras, eelkõige piduliku riietuse kontekstis.
Kirjakuju "düšess-satään" leidub 2018. aasta "Anne ja Stiili" jaanuarinumbris.
Quincy Promes

Quincy Anton Promes (sündinud 4. jaanuaril 1992 Amsterdamis) on Hollandi jalgpallur, kes mängib ründajana Venemaa kõrgliiga klubis Moskva Spartak ja Hollandi jalgpallikoondises.
Ta alustas klubikarjääri Twentes, mille koosseisus debüteeris ta Hollandi kõrgliigas 2011. aastal. Hooajal 2012–13 mängis ta laenul Hollandi esiliiga klubis Go Ahead Eagles, lüües liigas 13 väravat. Järgmisel hooajal mängis ta Twente põhikoosseisus ning lõi Hollandi kõrgliigas 13 väravat.
2014. aasta augustis sõlmis ta lepingu Moskva Spartakiga. Ta lõi aastatel 2014–2018 kõigil neljal hooajal Venemaa kõrgliigas vähemalt 12 väravat. Hooajal 2016–17 tuli ta Spartakiga Venemaa meistriks. 2017. aastal valiti Promes mitmete väljaannete poolt Venemaa kõrgliiga aasta parimaks mängijaks. Hooajal 2017–18 oli ta Venemaa kõrgliigas suurim väravakütt (15 väravat)
2018. aasta augustis sõlmis ta viieaastase lepingu Hispaania kõrgliiga klubiga Sevilla, kuid tema arvele jäi hooajal 2018–19 vaid kolm väravat.
2019. aasta juunis naasis Promes Hollandi, sõlmides viieaastase lepingu Amsterdami Ajaxiga. Hooajal 2019–20 lõi ta Hollandi kõrgliigas 12 väravat.
2021. aasta veebruaris liitus Promes taas Moskva Spartakiga.
Hollandi jalgpallikoondises tegi Promes debüüdi 5. märtsil 2014 sõprusmängus Prantsusmaa vastu. Koondisekarjääri kaks esimest väravat lõi ta 7. oktoobril 2016 MM-i valikmängus Valgevene vastu.
Riigivastutus

Riigivastutus (ingl "state liability", pr "responsabilité de l'État", sks "Staatshaftungsrecht") on õigus avaliku võimu organ omavoli kasutamise eest vastutusele võtta. Eelkõige on riigivastutus osa põhiseaduslikust õigusest ükskõik kelle poolt õigusvastaselt tekitatud materiaalse ja moraalse kahju hüvitamisele. 
Rahvusvahelises õiguses on riigivastutuse tähenduseks teise rahvusvahelise organi või riigi rikkumise korral nende vastutusele võtmine. 
Õigusmaailmas on enamus norme mõeldud reguleerima füüsiliste isikute ning juriidiliste isikute vahelisi suhteid. Norme, mis on mõeldud riigi, politsei, kohaliku omavalitsuse ja muude avaliku võimu kandjate käitumise korraldamiseks, on oluliselt vähem. 
Esiteks on riigivastutuse idee on pakkuda riigiorganitele ajendit õigesti käitumiseks ning vähendada võimu väärkasutamist. Teiseks annab see kindlustunde eraõiguslikele isikutele, tagades neile õiguskaitsevahendite kasutamise õiguse, kui riik on nende õiguseid rikkunud ja selle kaudu kahju tekitanud. 
Riigivastutus Eestis.
Eesti õigusruumis tähendab riigivastutus põhiseadusest tulenevat õigust igasuguse kahju hüvitamisele ükskõik kelle poolt. Riigivastutuse seaduse alusel kohustub riik kaitsma isikute põhiõigusi ja põhivabadusi ning nende rikkumisel annab see võimaluse isikutele õiguskaitsevahendite kasutamiseks. 
Läbi riigivastutuse olemasolu saavad Eesti kohtud ellu viia õigusriigi põhimõtteid, nagu näiteks avaliku võimu omavoli takistamist. Riigivastutuse seadus (RVastS) ei käsitle ainult tekkinud kahjude hüvitamist, vaid hoiab ka ära rikkumisi avalik-õiguslikes suhetes. 
Selleks, et rikkumisi ennetada, on olemas mitmeid erinevaid meetmeid ehk riigivastutusnõudeid, mis on loetletud RVastS § 2 lg-s 1: 
Kuna Eesti on Euroopa Liidu liikmesriik, tuleb ka liiduõiguse ja selle hulka kuuluvate liidulepingute rikkumise korral hüvitada üksikisikutele tekitatud kahju. Tavaliselt lahendatakse need probleemid siiski siseriiklikes kohtutes. 
Eestis käsitleb riigivastutuse teemasid halduskohus esimese astme kohtuna. Riigivastutuse puhul on menetluse poolteks kannatanu (eraõiguslik isik) ja kahju tekitaja (avaliku võimu kandja). 
Selleks, et riigivastutusnõuet esitada, peavad olema täidetud järgnevad eeldused: 
Riigivastutus Euroopa Liidus.
Euroopa Liidu õigusruumis tähendab riigivastutus liikmesriigi kohustust kannatanule tekitatud kahju hüvitamiseks. 
Euroopa Liidu Kohtu välja töötatud ettekirjutuse järgi vastutavad riigid Euroopa Liidu õiguse rikkumise eest sellepärast, et Euroopa Liidu õigust viiakse ellu ning rakendatakse just liikmesriikide kaudu. 
Selleks, et Euroopa Liidu Kohtusse kahjunõuet esitada, peavad olema täidetud järgnevad eeldused:
Taiwani riigiehituspartei

Taiwani riigiehituspartei (ingl. "Taiwan Statebuilding Party") on Taiwani partei.
2020. aasta Taiwani parlamendivalimistel saavutas partei ühe koha. Chen Po-weist sai esimene Taiwani riigiehitusparteilasest Yuani (Taiwani parlamendi) liige.
Lava

Lava on teatri kontekstis koht, kus mängivad näitlejad.
Teatris jaguneb saal kaheks- publikualaks ehk saaliks ja lavaks.
Lisaks teatrile on veel kontsertlava, millel toimuvad muusikalised etteasted.
Uustulnuk

"Uustulnuk" (pr.k. "Le Voyageur de la Toussaint", "lit." "Pühakutepäeva reisija") on Belgia kirjaniku Georges Simenoni 1941. aastal avaldatud kriminaalromaan.
Simenon kirjutas selle Fontenay-le-Compte'is Vendées 1941. aasta veebruaris.
Kui romaan ilmus, osutus see väga menukaks ja sellest tehti kohe samanimelise pealkirjaga film, mis valmis 1943. aastal.
Sünopsis.
Pühakutepäeva õhtul saabub 19-aastane Gilles Mauvoisin ["Žill Movuasin"] Norrast prantsuse La Rochelle'i väikelinna, kust on pärit tema keskpärasuses elanud artistidest vanemad, kes reisisid mööda ilma ringi ja surid ootamatult Trondheimis.
Kohe pärast saabumist saab Gilles teada, et tema isapoolne onu Octave Mauvoisin, kes on juba neli kuud surnud, pärandas talle kogu oma varanduse ja transpordiettevõtte, tingimusel, et Gilles elab Octave'i majas ja laseb tema lesel Colette'il seal elada. Noormees pärib varanduse ja seifi, millest on tal küll võti, kuid mille kombinatsiooni ta ei tea.
Gilles'i tädi, samuti lesestunud Gérardine Éloi, moodustab teiste vanemate ja linna nooblite inimestega grupi nimega "Sündikaat", mis püüab noormeest enda poole võrgutada ja teda mõjutada, väites samal ajal, et pakub talle kaitset. Eriti hoiatab "Sündikaat" noorukit tema tädi Colette'i eest. Colette on õrn noor naine, ning erinevalt oma endisest mehest, on ta linna-arsti doktor Sauvaget' armuke.
Gilles ei lase ennast kontrollida; ta võtab oma onu ärid käsile, ning stabiilsuse nimel abiellub noore naise Alice Lepartiga, kes juhtub olema esimene hing, keda Gilles La Rochelle'i saabudes nägi.
Doktor Sauvaget' abitu abikaasa sureb mürgistusse, võimalik, et läbi omaenda käe. Kadunukese mees, kes satub pressi põlu alla, arreteeritakse. Seejärel muutub ka ärimees Octave Mauvoisini surm kahtlaseks. Vanamehe surnukeha ekshumatsioon kinnitab, et temagi oli arseenimürgistuse ohver. Seejärel pannakse Octave'i lesknaine Colette vangi.
Gilles'i kiindumus oma tädisse, kellega ta tunneb lähedust mõlema tagasihoidliku päritolu tõttu, viib noormehe omaenda uurimise teostamiseni. Kurikuulus seif, mille nooruk lõpuks avab, sisaldab teatud pereliikmete kohta paljastavaid dokumente; muuhulgas Gérardine Éloist, kellel, olles kõrvuni võlgades, oli õige mitu põhjust takistada oma kreeditori Octave Mauvosini. Olgugi saanud süüdistuse, mõistetakse Geraldine siiski õigeks tõendite puudusel ja heasoovlike "Sündikaadi" liikmete auväärse staatuse toetusel, mis tuleb naisterahvale kasuks.
Tajudes vastikust sellest provintslikust kodanlusest, milles nooruk tunneb end enam ja enam võõrana, otsustab Gilles lahkuda ühes Colette'iga, kelle ta on kahekordselt vabastanud, ning saada, nagu kunagi tema vanemadki, maailmareisijaks.
Romaani eriaspektid.
Lugu räägib täiskasvanuelu alustavast noormehest, keda peetakse naiivseks ja mõjutatavaks. Romaan viib kahe ühiskonnatüübi latentse või allasurutud põrkumiseni, milles on vastamisi erinevad arusaamad rahast ja inimlikest väärtustest.
Nafta Inseneride Selts

Nafta Inseneride Selts (SPE, Society of Petroleum Engineers) on mittetulunduslik kutseorganisatsioon, mille ülesanne on koguda, levitada ja vahetada tehnilisi teadmisi nafta- ja gaasivarude ning nendega seotud tehnoloogiate uurimise, arendamise ja tootmise kohta avalikes huvides.
SPE pakub ülemaailmset foorumit nafta ja maagaasi uurimise ja tootmise spetsialistidele, et vahetada tehnilisi teadmisi ja parimaid tavasid. SPE haldab lisaks ajakirju, eelretsenseeritud ajakirju ja raamatute väljaandmist.
Erki Meister

Erki Meister (sündinud 22. jaanuaril 1967 Haapsalus) on eesti helilooja, koorijuht, dirigent, kunstnik.
Erki Meister on õppinud Tallinna 49. Keskkoolis, lõpetanud 1991. aastal Tallinna Pedagoogikaülikooli kultuuriteaduskonna koorijuht-kultuurikorraldajana ning 2003. aastal Eesti Kunstiakadeemia maalikunsti eriala (juhendajad Jaak Arro, Tiit Pääsuke, Lauri Sillak). 
Erki Meister tegutseb vabakutselise muusiku ja kunstnikuna, lisaks kirjutab laulutekste ning tema sulest on ilmunud kolm lühijuttude kogumikku ("Pildijutud", 2003, "India jutud", 2004, "Odi et Amo", 2005).
Aastatel 1991–1995 töötas Erki Meister Kuku raadio saatejuhina ning Eesti Rahvusmeeskoori lauljana, aastatel 1995–1997 Eesti Rahvusmeeskoori manager-direktorina ning aastatel 1994–1999 Rahvusooper Estonia poistekoori koormeistrina. Meister on olnud mitme koori, näiteks Vanalinna Segakoori, Baltika Naiskoori ja Rahandusministeeriumi Kammerkoori peadirigent. 2020. aasta seisuga on Flora Kammerkoori ja Kalevi Kammerkoori peadirigent; Kalevi Kammerkooriga võitnud nii vabariiklikel kui ka rahvusvahelistel konkurssidel auhinnalisi kohti. Lisaks lööb Erki Meister kaasa mitmes ansamblis ning on nende juhendaja (Halo, Päikesejänkud, Chacha Roots, Reede13, Primitivistid, vokaalansambel Miinus Seitse).
Laulutekstidena on Erki Meister enamasti kasutanud Artur Alliksaare, Ilmar Laabani, Ilmar Trulli, Uku Masingu, Viivi Luige ja teiste eesti luuletajate tekste. Olulisel kohal on ka autori enda loodud tekstid.
Erki Meisteri loomingut on kirjastanud SP Muusikaprojekt ja Augsburg Fortress.
Looming.
Segakoorile ja instrumendile (instrumentidele).
Mitu koorilaulu on võitnud auhindu loominguvõistlustel – I koha sai laul „Libera me, Domine“ ja II koha laul „Everlasting Voices“ Eesti Segakooride Liidu loominguvõistlusel (1998) ning kaks teist kohta lauludele „Vabanemine“ ja „Endast ja Eestimaast“ võistlusel „Armastan Sind, Eestimaa!“. Muusika on jõudnud paljudele heliplaatidele.
Erki Meister on pälvinud Anne Vabarna nimelise omakultuuripreemia Seto sümfoonia "Peko" loomise eest (2010). (Info: EMIKi kodulehelt)
Kunstnikuna.
Esimene isikunäitus “Church of Mickey Mouse” toimus 2001. aastal Tartus, seni viimane, "Mehetapp", 2010. aastal Tartus. Grupinäitustel osalenud aastast 1990.
Kirjanikuna.
Kirjutanud ka kolm lühijuttude kogumikku: "Pildijutud" (2003), "India jutud" (2004), "Odi et Amo" (2005).
Isiklikku.
Elab Haapsalus, elukaaslane Gaili Eding, kaks tütart.
Zawoja

Zawoja on küla Poolas Väike-Poola vojevoodkonnas Sucha maakonnas, Zawoja valla halduskeskus. Zawoja asub Beskiidides, Babia Góra mäe lähedal, Slovakkia piirist umbes 10 km kaugusel.
Zawoja on turismisihtpunkt ja vaba aja veetmise ning talispordi keskus. Külas asuvad Poola Teaduste Akadeemia Loometöö Maja, puhkemajad ja pansionaadid. Zawoja paikneb merepinnast 480–700 meetri kõrgusel.
Anne Metsis

Anne Metsis (sündinud 5. aprillil 1958 Märjamaal) on eesti moekunstnik ja -ajakirjanik. 
Haridus.
Ta on lõpetanud Haapsalu I Keskkooli 1976. aastal ja Eesti Riikliku Kunstiinstituudi (ERKI, edaspidi EKA) moekunsti erialal 1984. aastal. 
Töö.
Õppejõuna.
Anne Metsis on töötanud Eesti Kunstiakadeemias erialakompositsiooni ja moejoonistamise õppejõuna.
Kunstnikuna.
Anne Metsis on Eesti Moekunstnike Ühenduse liige. Esinenud moeloominguga isiku- ja EMÜ ühisnäitustel, neist olulisemad: EMÜ taaskasutusteemalised aastanäitused ja rahvusliku teema näitused “Eestlane olla...”, moepannood Stockholmi Eesti Kultuurikoondises 2003, retrospektiiv “1/2-sada armsat asja” Haapsalu Linnagaleriis 2008, “Veenused ja beach babed” Evald Okase Muuseumis 2018. Moekunstnike Ühenduse kirjanduslik moenäitus «Kõik mis tuleb, tuleb sellepärast, mis on olnud» Vilde majamuuseumis. 2023. aastal juubelinäitused Haapsalu kunstikoolis ja raamatukogus. 
Moest ja moeajaloost kirjutajana.
Moeajakirjanikuna on ta töötanud ajakirjas Anne ning moe- ja üldtoimetajana ajakirjas Eesti Naine, kaastööd on ta teinud veel mitmele ajakirjale. 
Temalt on ilmunud moeartikleid TEA ja Eesti Entsüklopeediakirjastuse teatmeteostes “XX sajandi kroonika”; “Eesti moeloomingu kvintessents” ajakirja Siluett ajaloost (Eesti Ekspress, Areen, juuni 2008); “Ajakirjaga Siluett üles kasvanud” (“Nõukogude aeg ja inimene”, Tänapäev 2004 ja Tammerraamat 2012); tõlkinud rootsi keelest “Mahevillased kudumid” (Ajakirjade Kirjastus 2012). 
Metsis on Eesti Kunstnike Liidu ja Eesti Moekunstnike Ühenduse liige. 
Saavutused.
Tema teksti ja illustratsioonidega ning Rein Seppiuse kujundatud raamat «Moetähestik», mis ilmus 2016. aastal, valiti aasta 25 kaunima Eesti raamatu hulka.
Alex Wilkinson

Alexander William Wilkinson (sündinud 13. augustil 1984 Sydneys) on endine Austraalia jalgpallur (keskkaitsja).
Austraalia kõrgliigas National Soccer League debüteeris Wilkinson 2002. aastal Northern Spiriti meeskonnas.
2005. aastal liitus ta A-League'i klubiga Central Coast Mariners, kellega võitis kahel korral A-League'i põhihooaja. 2011. aastal mängis ta laenul Hiina kõrgliigaklubis Jiangsu Sainty.
Aastatel 2012–2015 mängis ta Lõuna-Korea kõrgliigaklubis Jeonbuk Hyundai Motors, kellega tuli 2014. ja 2015. aastal Lõuna-Korea meistriks. 2014. aasta hooajal valiti Wilkinson Lõuna-Korea liiga hooaja sümboolsesse koosseisu.
2016. aasta veebruaris naasis Wilkinson A-League'i, liitudes Melbourne Cityga, kus mängis hooaja lõpuni. Seejärel siirdus ta Sydneysse. 2019. aasta juulis määrati Wilkinson pärast seda, kui Alex Brosque karjääri lõpetas, Sydney kapteniks. 2021. aastal valiti Wilkinson Sydney aasta mängijaks.
Austraalia jalgpallikoondises tegi Wilkinson debüüdi 5. märtsil 2014 sõprusmängus Ecuadori vastu. Austraalia koondises mängis ta aastatel 2014–2015 kokku 16 korda. Ta kuulus Austraalia koondisse 2014. aasta maailmameistrivõistlustel ja 2015. aasta Aasia meistrivõistlustel.
Jalgpallurikarjääri lõpetas Wilkinson pärast hooaega 2022/23.
Auður Ava Ólafsdóttir

Auður Ava Ólafsdóttir (sündinud 1958 Reykjavíkis) on Islandi kirjanik ja kunstiajaloolane.
Ta on lõpetanud kunstiajaloolasena Pariisis Sorbonne'i ülikooli.
Ta töötab Islandi Ülikoolis kunstiajaloo professorina. Ta on olnud Islandi Ülikooli kunstimuuseumi direktor.
Tema romaanidest on eesti keelde tõlgitud "Arm" (originaalis "Ör"), see ilmus 2020. aastal sarjas "Põhjamaade romaan" (tõlkinud Kadri Sikk).
Isiklikku.
Ta on usutunnistuselt katoliiklane.
Stryszawa

Stryszawa on küla Poolas Väike-Poola vojevoodkonnas Sucha maakonnas, Stryszawa valla halduskeskus. Stryszawa asub Slovakkia piirist ligi 12 km kaugusel, Sucha Beskidzkast umbes 6 km lääneedelas.
Stryszawa on puhke- ja suvituskoht. Külas on säilinud puidust mänguasjade valmistamise traditsioonid.
Mogens Jensen

Mogens Jensen (sündinud 31. oktoobril 1963 Nykøbing Morsis Morsø vallas Põhja-Jüütimaa piirkonnas) on Taani sotsiaaldemokraatlik poliitik. Ta oli 27. juunist 2019 kuni 18. novembrini 2020 toiduminister ("Minister for fødevarer, fiskeri og ligestilling og minister for nordisk samarbejde").
Ta sündis aastal 1963 Nykøbing Morsis Morsø vallas Põhja-Jüütimaa piirkonnas. Ta on lõpetanud Morsø gümnaasiumi. Hiljem läbis ta ametiühinguliikumise juhtimiskoolituse aastatel 1997–1999 Helsingøri LO koolis.
Ta on aastast 2005 Folketingi liige.
Ta oli 27. juunist 2019 kuni 18. novembrini 2020 Taani toiduminister.